Først var det fire år på lærerseminariet. Så to år som tjener i Skotland. Herefter fire år på nordisk sprog og litteratur - toppet med seks år på multimedievidenskab. Bertel Bolt fra Thisted har været vidt omkring og prøvet kræfter med meget. Én ting var han som ung nemlig sikker på. Han ville ikke være fotograf. - Min far var en dygtig fotograf. Og det der med sønner, der konkurrerer med deres fædre, det er ikke rigtig holdbart, siger Bertel Bolt. Alligevel er det netop der, thyboen er endt i dag. For 15 år siden fik han sit første kamera. - Da vi så fik vores første barn, så tænkte jeg: Nu bliver jeg altså nødt til at forevige ’øglen.’ Og så fandt jeg hurtigt ud af, da jeg startede på mit første job efter universitetet, at man som kommunikationskonsulent sidder meget hjemme på kontoret og ikke kommer med ud, siger Bertel Bolt. Ville væk fra kontoret Bertel Bolt begyndte at satse mere på sit kamera, så han kunne komme væk fra kontoret og ud og besøge de virksomheder, han var konsulent for. Så i stedet for at lave hjemmesider blev det til fotos og videoer. - Det med at fotografere til erhverv eller lave film til erhverv, det er det, jeg har det bedst med. At Komme ud på en arbejdsplads og få en fotoopgave til at gå så hurtigt og gnidningsfrit som muligt. Den personlige kontakt er vigtig for Bertel Bolt, når han er på arbejde. - Det handler om at være sammen med mennesker, og det er i virkeligheden det, jeg godt kan lide. Den interaktion, man har med de mennesker, man portrætterer. Kameraet er også blevet en del af fritiden Bertel Bolt tager ikke kun billeder til erhverv. Han tager også billeder, når han har fri – især i naturen. - At være naturfotograf kræver tid, og hvis der skal dyr med, så er det jo helt ad helvede til. For så skal man jo vente på, at det åndssvage dyr kommer forbi, og kommer det ikke forbi, hvem skal man så sende fakturaen til, spørger fotografen med et smil. Han siger selv, at han ikke kan blive rig af at være fotograf, men alligevel er han glad for at valgte kameraet til, selv om det betød, at han gik i sin fars fodspor. - Det er noget, jeg gør, fordi jeg har lyst til det. Jeg har en passion for det, og det regner jeg stærkt med, at jeg bliver ved med at have. Når jeg bliver så gammel, at jeg skal have hjælp, så må jeg jo finde en assistent til at bære kameraet, og så kommer jeg bare og trykke på knappen, når der skal tages billeder.
Efter sammenlagt 16 års uddannelse i alt andet end billeder, endte Bertel Bolt alligevel med at kaste sig over kameraet. Nu er foto og video både hans hobby og arbejde.